MTWE 7
Kuciŵa Kwimuka kwa Ŵandu Ŵawe!
1-3. Ana wosopewe tuli pa ukapolo wa cici, soni Yehofa cacitugopola catuli?
AGANICISYE ali ŵapele cilango pa magambo gakuti nganalemwa cilicose. Ni akwasalila kuti catame m’nyumba ja ukayidi kwa umi wawo wosope. Yikuwonekasoni kuti pangali upile soni cembeceyo cilicose cakulosya kuti cacikopoka m’nyumba ja ukayidijo. Nambosoni pangali cilicose campaka atende panganiji. Nambo mwaupile, akupikana ya mundu jwine jwakwete macili gakwakamucisya kopoka mu ukayidimo, soni jwalakwe akwasimicisya kuti ciŵakamucisye. Ana mpaka apikane uli?
2 Wosopewe tuli acikapolo wa ciwa. Atamose tuli tulinjilile catuli, ciwa ngaŵa mkucitila. Nambo Yehofa akwete macili gakutugopola ku ukapolo wa ciwa. Jwalakwe akutusimicisya kuti, “M’magongo jwakumalisya jwali ciwa, cacimjonanga.”—1 Akolinto 15:26.
3 Agambe ganisya mucacipikanila pandaŵi jakuti ngasadandawula cilicose pakwamba ya ciwa. Nambo ngaŵa kuti Yehofa cacigamba kutyosya ciwape, jwalakwe cacijimusyasoni ŵandu ŵaŵawile. Yeleyitu yiciŵa yakusangalasya kwa wawojo. Jwalakwe akutusimicisya kuti ‘ŵawe.’ cacikolasoni umi. (Yesaya 26:19) Baibulo jikusakolanga yeleyi kuŵa kwimuka kwa ŵawe.
JWAKUNONYELWA JWETU PAWILE
4. (a) Ana cici campaka citulimbikasye naga jwamwiŵasa mwetu kapena mjetu ajasice? (b) Ana ŵane mwa acimjakwe ŵa Yesu ŵaliji ŵani?
4 Naga jwa mwiŵasa mwetu kapena mlongo mjetu ajasice, tukusapikana kupweteka soni tukusaŵa ŵacanasa mnope. Tukusasoŵaga cakutenda, soni pangali campaka tutende kuti tumkamucisye jwawilejo kolasoni umi. Nambo Baibulo jikusatukamucisya kola cembeceyo cisyesyene. (Aŵalanje 2 Akolinto 1:3, 4.) Kwende tulole cisyasyo cimo cakulosya kuti Yehofa soni Yesu ali ŵakusacilila mnope kwajimusya ŵakunonyelwa ŵetu ŵaŵawile. Yesu paŵaliji pacilambo capasi ŵanonyelaga kwawula kukunguluka ni Lasalo soni acalumbugwe ŵaŵaliji Malita soni Maliya. Jemanjaji ŵaliji acimjakwe ŵa Yesu, mwati Baibulo jikusati, “Yesu ŵaliji mkwanonyela wosopeŵa, Malita ni m’balegwe, soni Lasalo.” Nambo lisiku line Lasalo ŵajasice.—Yohane 11:3-5.
5, 6. (a) Ana Yesu ŵatesile cici paŵaweni ŵandu ŵamwiŵasa lya Lasalo soni acimjakwe ali mkulila malilo? (b) Ana canasa caŵalosisye Yesu cili cakulimbikasya ligongo cici?
5 Ligongo lya ciwaco, Yesu ŵajawile kukumtondoya Malita ni Maliya. Malita paŵapikene kuti Yesu akwisa, jwalakwe jwakopwece mumsinda kukumcingamila Yesu. Jwalakwe jwaliji jwakusangalala paŵawonegene ni Yesu mwati ŵamsalile kuti, “Akaŵe kuti wawojo ŵaliji akuno, mlumbwangu ngamkanawa.” Pelepatu Malita ŵayiwonaga kuti Yesu acelewe mnope kwisa. Kaneko Yesu ŵam’weni m’balegwe Malita, Maliya, ali mkulila. Ligongo lyakwawona jemanjaji ali mkulila, jwalakwe camkamwile mnope canasa mwati ŵalisile. (Yohane 11:21, 33, 35) Yesu jwapikene kupweteka kwakukusayika naga jwakunonyelwa jwetu ajasice.
6 Canasa caŵalosisye Yesu cili cakulimbikasya, ligongo lyakuti yikusatujiganya kuti Yesu soni Atatigwe akusaŵengana ni ciwa. (Yohane 14:9) Yehofa akwete macili gakucityosya ciwa mpaka kalakala, soni yeleyi ni yacatende pamkaŵapepa.
“LASALO, MKOPOCE!”
7, 8. Ana ligongo cici Malita nganasakaga kuti ŵandu atyosye liganga palilembe liŵam’ŵisile Lasalo, nambo ana Yesu ŵatesile cici?
7 Yesu paŵayice pa lilembe liŵam’ŵisile Lasalo, ŵasimene kuti paliji pewugale ni liganga lyekulungwa. Kaneko Yesu ŵatite, “Atyosye ligangalyo.” Nambo Malita nganasaka kuti atyosye ligangalyo ligongo cilu ca Lasalo caliji cili citemi mwilembemo kwa masiku mcece. (Yohane 11:39) Jwalakwe nganamanyilila kuti Yesu ŵasakaga kuti amjimusye mlumbugwejo.
8 Kaneko Yesu ŵamsalile Lasalo kuti, “Mkopoce!” Yakuyicisya yakwe, Malita ni Maliya ŵayiweni yindu yakuti nganayiwoneje citandile. “Mundu jwam’wejo jwakopwece. Sajo soni makono gakwe galiji gesyenganye ni nguwo.” (Yohane 11:43, 44) Lasalo ŵajimwice ku ŵawe. Jwalakwe ŵatamagasoni ni ŵamwiŵasa mwakwe soni acimjakwe. Jemanjajo ŵamkumbatilaga, kumkwaya, soni kuŵeceta najo. Celecitu caliji cindu cakusimonjesya kwabasi! Yesu ŵamjimwisye Lasalo ku ŵawe.
“MWALI NGUŴECETA NI M’MWEJO, ‘MJIMUCE!’”
9, 10. (a) Ana ŵani ŵaŵampele Yesu macili gakwimucisya ŵawe? (b) Ana ngani sya ŵandu ŵaŵajimwice ku ŵawe sili syakusosekwa mnope kwa m’mweji catuli?
9 Ana Yesu ŵajimusyaga ŵandu ni macili gakwe? Iyayi. Jwalakwe mkanamjimusye Lasalo, jwapopesile kaje kwa Yehofa, kaneko Yehofa ŵampele macili gakumjimucisya Lasalo ku ŵawe. (Aŵalanje Yohane 11:41, 42.) Lasalo nganaŵa mundupe juŵajimwice ku ŵawe. Baibulo jikusatusalila yakwamba ka mwali ka yaka 12 kakalwasile mnope. Babagwe kamwalika ŵaŵaliji Yailo ŵasoŵile cakutenda, ni ŵam’ŵendile Yesu kuti amposye mwanacejo. Yailo ŵakwete mwanace jumo pejo. Nambo paŵaliji ciŵela kuŵecetana ni Yesu ya nganiji, acalume ŵane ŵayice ni ŵatite, “Mwanace jwenu ajasice! Mkalagasyasoni Mwalimuju.” Nambo Yesu jwamsalile Yailo kuti, “Mkasimjogopa, mgambe kola cikulupi.” Kaneko jwalakwe jwapite ku nyumba ja Yailo. Paŵaliji kuŵandicila ku nyumbako, Yesu jwaweni soni kupikana ŵandu ali mkulila. Jwalakwe jwasalile kuti, “Alece kulila, jwalakwe nganawa, nambo akwamba gona.” Komboleka kuti, acinangolo ŵa malemujo, nganapikanicisya maloŵe gaŵaŵecete Yesuga. Kaneko Yesu jwaŵendile wosope ŵaŵaliji pelepowo kuti atyoce, ni ŵajigele acinangolowo ni kwinjila nawo m’cipinda ciŵagonile malemujo. Yesu ŵakakamwile kamwaliko pamkono ni ŵakasalile kuti, “Mwali nguŵeceta ni m’mwejo, ‘mjimuce!’” Aganicisye yaŵatite acinangolowo kusangalala ali akaweni kamwali kala kali mkwimuka ni kutanda kuŵeceta nawo. Yesu ŵajimwisye mwanace jwawo. (Maliko 5:22-24, 35-42; Luka 8:49-56) Kutandila palisikuli kwawula msogolo, jemanjaji pakaweni kamwali kala, nganaliŵalila yaŵatesile Yehofa kupitila mwa Yesu. *
10 Mkupita kwandaŵi ŵandu ŵele Yesu ŵajimwisye ku ŵawe, ŵajasicesoni. Nambo yatukusaŵalanga pakwamba ya jemanjaji yili yakusosekwa mnope ligongo yikusatukamucisya kola cembeceyo cisyesyene. Yehofa ali jwakusacilila kwajimusya ŵandu ku ŵawe, soni cacajimusya kwene.
ANA TUKUSALIJIGANYA CICI PANGANI SYA ŴANDU ŴAŴAJIMWICE KU ŴAWE?
11. Ana lilemba lya Mlaliki 9:5 likusatujiganya yatuli pakwamba ya Lasalo?
11 Baibulo jikusasala mwakupikanika cenene kuti “ŵawe ŵangamanyilila cilicose.” Ngani ja Lasalo jikusalosya kuti yeleyi yili yisyene. (Mlaliki 9:5) Mpela muŵaŵecetele Yesu, yaliji mpela kuti Lasalo ŵagonile. (Yohane 11:11) M’yoyo, paŵaliji mwilembe, Lasalo ‘nganamanyilia cilicose.’
12. Ana pana umboni watuli wakulosya kuti Lasalo ŵajimwice ku ŵawe?
12 Yesu paŵamjimwisye Lasalo, ŵandu ŵajinji ŵayiweni. Atamose acimmagongo ŵakwe, ŵayimanyi kuti yaŵatesile Yesuyi yaliji yakusimonjesya. Lasalo ŵaliji cijumi, yeleyi yikusimicisya kuti ŵawe pakwete pajimwice. (Yohane 11:47) Nambosoni, ŵandu ŵajinji ŵajawulaga kukum’wona Lasalo. Yakuyicisya yakwe yaliji yakuti ŵatandite kulupilila kuti Mlungu ŵamtumile Yesu. Nambo acimmagongo ŵa Yesu nganiyanonyela, mwati ŵatandite kulinganya yakuti am’wulaje Yesu yalumo ni Lasalo.—Yohane 11:53; 12:9-11.
13. Ana mpaka tusimicisye catuli kuti Yehofa cacikombola kwajimusya ŵawe?
13 Yesu ŵatite, ŵandu “ŵali m’malembe gacikumbucilo,” cacijimuka. (Yohane 5:28) Yeleyi yikugopolela kuti ŵandu ŵele Yehofa akwakumbucila caciŵasoni cijumi. Nambo kuti Yehofa akombole kumjimusya mundu jwalijose akusosekwa kukumbucila cilicose cakwana ni mundujo. Nambo ana jwalakwe mpaka akombole kutenda yeleyi? Kwene, Agambe ganisya, kwinaniku kwana ndondwa mabiliyoni mabiliyoni. Nambo Baibulo jikusati, Yehofa akusamanyilila lina lya ndondwa jilijose. (Aŵalanje Yesaya 40:26.) Naga jwalakwe akusakumbucila lina lya ndondwa jilijose, yili yangakayikasya kuti jwalakwe mpaka akumbucilesoni cilicose cakwamba ya ŵandu ŵaŵawile wacacajimusya. Soni cakusosekwa mnope ni cakuti, Yehofa ni juŵapanganyisye yindu yosope. M’yoyo tukumanyilila kuti jwalakwe akwete macili gakwajimusya ŵandu ŵaŵawile.
14, 15. Ana tukulijiganya cici kutyocela pa maloŵe gaŵaŵecete Yobu pakwamba ya kwimuka kwa ŵawe?
14 Mundu jwakulupicika Yobu, jwakulupilaga kuti ŵawe cacijimuka. Jwalakwe jwawusisye kuti, “Ali awile mundu, ana cacitamasoni ni umi?” Kaneko jwamsalile Yehofa kuti, “Caciŵilanga, nipo une cinjajanga. Cacigasacilila masengo ga magasa gawo.” Yeleyi yikulosya kuti Yobu jwamanyililaga kuti Yehofa akusajembeceya mwalung’wanu ndaŵi jacacijimusya ŵawe.—Yobu 14:13-15.
15 Ana akupikana uli kumanyilila kuti ŵawe cacijimuka? Nambo komboleka kuliwusya kuti, ‘Ana ŵamwiŵasa mwangu, ni acalongo acimjangu ŵaŵawile, cacijimuka?’ Yili yakulimbikasya kumanyilila kuti Yehofa akusacilila mnope kwajimusya ŵawe. Nambo kwende tulole yajikusasala Baibulo pakwamba ya kwacacitama ŵacacijimukawo, soni kuti ŵani ŵacacijimuka.
JEMANJAJO “CACIPIKANA MALOŴE GAKWE NI CACIJIMUKA”
16. Ana ŵandu ŵacacijimucila pacilambo capasi cacitamaga ni umi watuli?
16 Kalakalako, ŵandu ŵaŵajimwice ku ŵawe ŵatamagasoni pacilambo capasi ni ŵamwiŵasa mwawo soni acimjawo. Kusogoloku, kucitendekwasoni yeleyi, nambo yiciŵa yambone mnope kupunda kalakalako. Ligongo cici tukuŵeceta yeleyi? Lili ligongo lyakuti ŵandu ŵacacijimukawo cacikola upile wakutama ni umi wangamala. Nambosoni cacitamaga m’cilambo cakulekangana mnope ni catukusatamaci. Kuciŵa kuli kwangali ngondo, kasa malamusi, soni kulwala.
17. Ana ŵani ŵacacijimuka?
17 Ana ŵani ŵacacijimuka? Yesu ŵatite, “ŵandu wosope ŵali m’malembe gacikumbucilo cacipikana maloŵe gakwe ni cacijimuka.” (Yohane 5:28, 29) Nambosoni lilemba lya Ciunukuko 20 ndime 13 likusati, “Nyasa japelece ŵandu ŵawe ŵaŵaliji mwelemo, soni ciwa ni Malembe yapelecesoni ŵawe ŵaŵaliji mwelemo.” Kusala yisyene, ŵandu ŵajinji cacitamasoni ni umi. Nombe najo ndumetume Paulo ŵasasile kuti kuciŵa kwimuka kwa “ŵakulungama ni ŵangalungama ŵakwe.” (Aŵalanje Masengo 24:15.) Ana yeleyi yikugopolela cici?
18. Ana ŵandu “ŵakulungama” ŵacacijimuka ali ŵani?
18 Ŵandu ‘ŵakulungamaŵa’ akupwatikapo ŵakutumicila ŵa Mlungu ŵakulupicika ŵaŵapali Yesu mkanayice pacilambo capasi. Jemanjaji ali mpela mwanja Nowa, Abulahamu, Sala, Mose, Lute, soni Esitele. Ŵandu ŵeleŵa cacijimucila pacilambo capasi pano. Komboleka kuŵalanga ya acalume ni acakongwe ŵane mwa ŵeleŵa pa Ahebeli mtwe 11. Nambi wuli pakwamba ya ŵakutumicila ŵa Yehofa ŵakuwa mundaŵi jetu jino? Jemanjajisoni ali “ŵakulungama,” m’yoyo nombe nawo cacijimuka.
19. Ana ŵandu “ŵangalungama” ali ŵani? Ana Yehofa cacapa upile watuli?
19 Ŵandu “ŵangalungama” akupwatikapo mabiliyoni gejinji ga ŵandu ŵanganakola upile wakummanyilila Yehofa. Atamose kuti jemanjaji ŵawile, nambo Yehofa nganiŵaliŵalila. Jwalakwe cacajimusyasoni, soni cacipocela upile wakulijiganya ya jwalakwe ni kumtumicila.
20. Ana ligongo cici ŵandu wosope ngasajimuka ku ŵawe?
20 Ana yeleyi yikugopolela kuti jwalijose juŵawile cacijimuka? Iyayi. Yesu ŵasasile kuti ŵandu ŵane ngasajimuka ku ŵawe. (Luka 12:5) Ana ŵani ŵacacisagula kuti mundu ajimuce kapena iyayi? Yehofa ni jwali Jwakwelusya jwakumalisya, nambo jwalakwe ampele Yesu ukumu “wakwelusya ŵandu ŵacijumi soni ŵawe.” (Masengo 10:42) Mundu jwalijose jucacimlamula kuti ali jwakusakala soni jwakuti nganasakaga kucenga umi wakwe, ngasajimuka.—Alole Maloŵe gakumbesi 18.
KWIMUCILA KWINANI
21, 22. (a) Ana kwimucila kwinani kukusagopolela cici? (b) Ana ŵani ŵaŵaliji ŵandanda kwimucila kwinani?
21 Baibulo jikusatusalilasoni kuti ŵandu ŵane cacitamaga kwinani. Naga mundu ajimucile kwinani, jwalakwe jwangajimuka ni cilu ca mundu mpela mwatuŵelelemu. Jwalakwe akusajimucila kuti akatameje ni umi kwinani ni cilu causimu.
22 Yesu jwaliji jwandanda kwimucila kwinani. (Yohane 3:13) Yehofa ŵamjimwisye Yesu pali papite masiku gatatu ciwile. (Salimo 16:10; Masengo 13:34, 35) Jwalakwe nganajimuka ni cilu caumundu. Ndumetume Petulo jwasasile kuti Yesu “ŵawile m’cilu nambo ŵamjimwisye mpela msimu.” (1 Petulo 3:18) Yesu ŵajimwice ni cilu ca macili causimu. (1 Akolinto 15:3-6) Nambo Baibulo jasasile kuti paciŵasoni ŵane ŵacacijimuka ni cilu mpela celeci.
23, 24. Ana “kakuga ka ngondolo” kaŵakasasile Yesu kali ŵani? Soni kali ka ŵandu ŵalingwa?
23 Yesu ali asigele panandi kuwa, ŵasalile ŵakulijiganya ŵakwe kuti, “Ngwawula kukwalinganyicisya malo.” (Yohane 14:2) Yeleyi yikugopolela kuti ŵane mwa ŵakumkuya ŵakwe ŵaliji ŵakuti cacijimucila kwinani. Ana caciŵa ŵandu ŵalingwa? Yesu ŵasasile kuti ciŵalanjilo ca jemanjaji ciciŵa camnono. Jwalakwe ŵatite kali “kakuga ka ngondolo.” (Luka 12:32) Ndumetume Yohane jwakolasile ciŵalanjilo cisyesyene ca ŵanduŵa, paŵam’weni Yesu “ali ajimi Petumbi lya Siyoni [lyakwinani] yalumo ni ŵandu 144,000.”—Ciunukuko 14:1.
24 Ana Aklistu 144,000 ŵeleŵa cacijimuka cakaci? Baibulo jikusatusalila kuti jemanjaji cacitanda kwimuka Yesu ali atandite kulamulila kwinani. (1 Akolinto 15:23) Apano tukutama mundaŵi jelejo, soni ŵajinji mwa 144,000 ŵeleŵa ŵajimucile kala kwinani. Ŵasigalile pacilambo capasi naga awile, akusajimucila kwinani ndaŵi jijojo. Nambope ŵandu ŵajinji cacijimuka kusogolo kuti catame ni umi pacilambo capasi ca paladaiso.
25. Ana mu mtwe wakuyicisya tucilijiganya yatuli?
25 Pacangakaŵapa Yehofa ciŵagopole ŵandu ku ciwa, soni ciwa ngasicipagwasoni mpaka kalakala. (Aŵalanje Yesaya 25:8.) Nambo ana ŵacacijawula kwinani cacijawula kukutenda cici? Baibulo jikusasala kuti jemanjaji cacilamulila ni Yesu mu boma jakwinani. Tucilijiganya yejinji yakwamba boma jeleji mumtwe wakuyicisya.
^ ndime 9 Baibulo jikusatusalilasoni ngani sine sya ŵandu ŵaŵajimwice ku ŵawe ŵaŵaliji ŵanace, ŵacikulile, acalume, acakongwe, Ayisalayeli soni ŵanganaŵa Ayisalayeli. Komboleka kuŵalanga nganisi pa 1 Mafumu 17:17-24; 2 Mafumu 4:32-37; 13:20, 21; Matayo 28:5-7; Luka 7:11-17; 8:40-56; Masengo 9:36-42; 20:7-12.
kam_Latn tum_Latn nya_Latn tum_Latn umb_Latn tum_Latn ssw_Latn tum_Latn tum_Latn bem_Latn bem_Latn tum_Latn swh_Latn nya_Latn tum_Latn tum_Latn fuv_Latn tum_Latn tum_Latn tum_Latn tum_Latn bem_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn kmb_Latn bem_Latn tum_Latn kmb_Latn tum_Latn bem_Latn tum_Latn cjk_Latn bem_Latn kmb_Latn tum_Latn xho_Latn cjk_Latn bem_Latn bem_Latn tum_Latn tum_Latn tum_Latn cjk_Latn tum_Latn tum_Latn